**PRESSEMELDING**

**Byggemarkedet på Jæren i vekst**

**Åpner ”drive through” byggevarehus på Bryne**

(Bryne, 19. mars 2013): Utbyggingstempoet på Jæren er høyt. Derfor åpner Optimera torsdag 21. mars et flunkende nytt byggevarehus på Håland i Bryne. Montér Bryne blir på 2400 kvadratmeter og inkluderer temperert og fuktstyrt listverksrom. Utebutikken er flyttet under tak, tilrettelagt for gjennomkjøring av bil og dermed for en effektiv og tørrskodd handel.

Fra tidligere av har Optimera byggevarehusene Montér Nærbø og Montér Sandnes i samme distrikt. Montér Bryne vil ligge i mellom disse to. Bakgrunnen for nyetableringen er den omfattende utbyggingsaktiviteten på Jæren.

– Vi får etablert et tilbud på et geografisk område som vi har hatt litt svak dekning på, sier Arne Ree. Han er daglig leder for det nye byggevarehuset som får 12 årsverk. To av tre medarbeidere kommer fra andre av kjedens byggevarehus. Medarbeiderne er eksperter som står til disposisjon både overfor privatkunder og proffkunder. Byggevarehuset får dessuten egen proffekspedisjon.

Effektivitet er et tilbakevendende tema i bygg- og anleggsbransjen. Optimera ønsker å spille på lag med proffkundene slik at de kan fokusere mest mulig på byggeaktiviteter og mindre på logistikk og papirarbeid.

– Det skjer store forandringer i byggevarebransjen. Vi har utvidet vårt spekter til å bli tjenesteleverandør i tillegg til vareleverandør overfor proffmarkedet. Dette innebærer at vi blant annet bistår med HMS-opplæring og automatisk utsendelse og lagring av produktdokumentasjon (FDV). Vi kan også tilby tomter til våre proffkunder. Dessuten leverer vi både verktøy og festemidler og materialer direkte ute på byggeplassen - tettest mulig oppunder tidspunktet når dette skal benyttes, sier regiondirektør Jon Olav Høgalmen.

Optimera har besluttet å etablere Montér Bryne med et eget temperert og fuktstyrt listverksrom. Tre er et levende materiale som kan krympe, vri og strekke på seg når det tas direkte fra et kaldt lager og monteres innomhus.

– Listene kan nå fraktes fra listverksrommet til bygge- eller oppussingsprosjektet og monteres direkte med et sluttresultat som holder mål, sier Arne Ree. Han legger til:

– Været kan som kjent bli litt ruskete her på Jæren. Hos Montér Bryne vil kundene våre kunne kjøre direkte inn i hallen og laste opp. Bra for kundene og for arbeidsmiljøet til våre egne medarbeidere.

*Montér er Optimeras kjedekonsept for gjør-det-selv-markedet, byggmestere og håndverkere. Optimera er Norges største aktør innen salg og distribusjon av byggevarer, trelast og interiør med*

*95 utsalgssteder, 2000 ansatte og nærmere 7 milliarder i omsetning. Virksomheten innbefatter*

*Optimera Proff, Optimera Handel, Optimera Byggsystemer og kjedene Montér og Trend. Montér, Norges største byggevarekjede, er Optimeras kjedekonsept for gjør-det-selv-markedet, byggmestere og håndverkere. Optimera er en del av det internasjonale konsernet Saint-Gobain som*

*har 190000 medarbeidere i 64 land og er Europas største distributør av byggevarer.*

For mer informasjon, kontakt regiondirektør Jon Olav Høgalmen på mobil 95 74 84 97eller daglig leder Montér Bryne på mobil 915 39 724.